## Упутство за израду докторске дисертације

Прилог 4.

Докторска дисертација је обавезни завршни дио студијског програма докторских студија и представља оригиналан научни рад студента у одређеној научној области којим се даје нови научни допринос односно којим се доприноси развоју научне мисли.

Докторска дисертација треба да буде укоричена у тврди повез, штампана на папиру А4 формата са маргинама од 2,5 mm, написана у трећем лицу једнине, ћирилицом или латиницом, на српском језику или на једном од других језика конститутивних народа Босне и Херцеговине. Текст се штампа једнострано, а странице требају бити означене бројевима у доњем десном углу од увода до краја рада. Облик писма (фонт) којим се пише основни текст докторске дисертације треба да буде типа антиква (Times New Roman, Garamond, Cambria, Minion, Book Antiqua, Free Serif, Linux Libertine, и слични), а величина слова текста треба да буде 12 типографских тачака. Проред текста треба да буде подешен на 1,5 ред.

Све табеле, слике и графикони требају да имају одговорајући наслов и да буду нумерисане. Уколико илустрација није ауторско дјело, обавезно је навођење извора, непосредно испод илустрације.

Докторска дисертација треба да садржи:

1. Насловну страну на српском (односно једном од језика конститутивних народа Босне и Херцеговине) и на енглеском језику;
2. Податке о докторској дисертацији;
3. Изјаве захвалности (опционо);
4. Садржај;
5. Текст рада по поглављима;
6. Литературу;
7. Прилоге (опционо);
8. Биографију аутора;
9. Изјаву о ауторству, Изјаву о истовјетности штампане и електронске верзије докторске дисертације и Изјаву о коришћењу.

НАСЛОВНА СТРАНА

За налсовну страну користе се облик писма гротеск (Arial, Helvetica, Gill Sans, Calibri, Myriad, Free Sans, Linux Biolinum, и слични). Наловна страна садржи: назив Универзитета у Источном Сарајеву (величина слова 16 типографских тачака); назив факултета (величина слова 16 типографских тачака), име и презиме аутора (величина слова 16 типографских тачака), назив докторске дисертације (величина слова 22 типографских тачака), докторска дисертација (величина слова 16 типографских тачака) и мјесто и годину (величина слова 14 типографских тачака). Иза насловне странице на српском језику слиједи насловна страна на енглеском језику.

ПОДАЦИ О ДОКТОРСКОЈ ДИСЕРТАЦИЈИ

Ова страница садржи библиографске податке о докторској дисертацији: УДК, научна област и поље, ужа научна област, факултет, ментор (титула, име и презиме, звање, назив универзитета и факултета), број страница, табела, графикона, слика, прилога и литературних навода и чланови комисије за одбрану (титула, име и презиме, звање, назив универзитета и факултета). Овај текст се исписује словима величине 12 типографских тачака.

Иза ове странице налази се страница са сажетком дисертације (до 500 ријечи). У оквиру сажетка требају се изнијети циљеви рада, методе истраживања, резултати и закључци. У кључним ријечима треба навести азбучним или абецедним редом до 10 најбитних појмова који се обрађују у дисертацији. Осим на српском језику сажетак дисертације са кључним ријечима се пише и на енглеском језику. Текст на овим страницама се исписује словима величине 12 типографских тачака.

НАВОЂЕЊЕ ЛИТЕРАТУРЕ

Литература се наводи азбучним или абецедним редом или према реду јављања у тексту. Наводе се сви радови који су наведени у докторској дисертацији. У списку литературе не смије да буде навода који нису цитирани ни оних на који се у раду не упућује. Текст литературе се исписује словима величине 12 типографских тачака.

ПРИЛОЗИ

Уколико докторски рад садржи одређене прилоге (анкете, обрасци и сл), они се додају на крају рада и означавају се са ПРИЛОГ 1, ПРИЛОГ 2 или слично.

БИОГРАФИЈА АУТОРА

Биографија аутора треба да буде написана у трећем лицу једнине, обима не већег од 30 редова. Текст се исписује словима величине 12 типографских тачака.

ПОТПИСАНЕ ИЗЈАВЕ

Попуњена и исписана Изјава о ауторству, Изјава о истовјетности штампане и електронске верзије докторске дисертације и Изјава о коришћењу стављају се иза биографије аутора и чине саставни дио штампане и електронске верзије докторске дисертације.

КОРИЦЕ

Корице докторске дисертације се обликују на исти начин као и насловна страна на језику на којем је написана докторска дисертација.

ЕЛЕКТРОНСКА ВЕРЗИЈА ДОКТОРСКЕ ДИСЕРТАЦИЈЕ

Електронска верзија докторске дисертације која се похрањује у Дигиталном репозиторијуму Универзитета у Источном Сарајеву мора бити идентична штампаној. Електронска верзија докторске дисертације предаје су у форми PDF формата.